b'\n_START_ARTICLE_\nBj\xc3\xb8rkev\xc3\xa5rm\xc3\xa5ler\n_START_SECTION_\nUtseende\n_START_PARAGRAPH_\nEn middelsstor (vingespenn 30 \xe2\x80\x93 35 mm), noks\xc3\xa5 robust m\xc3\xa5ler. Da den mest holder seg oppe i trekronene f\xc3\xa5r man sjelden sett den p\xc3\xa5 n\xc3\xa6rt hold, men en middelsstor, brun sommerfugl som flyr rundt mellom bj\xc3\xb8rketr\xc3\xa6rne i solskinn i april er sannsynligvis denne arten. Kroppen er kledt med lange, oppst\xc3\xa5ende h\xc3\xa5r som gir den et noks\xc3\xa5 rufsete utseende. Antennene er sagtakkede hos hannen, tr\xc3\xa5dformede hos hunnen. Kroppen er noe kraftigere og lysere p\xc3\xa5 farge (m\xc3\xb8rkbrun, ikke svart) enn hos ospev\xc3\xa5rm\xc3\xa5leren. Forvingen er arvtundet trekantet, m\xc3\xb8rkbrunt spraglete med et ufullstendig, noks\xc3\xa5 bredt, hvitt tverrb\xc3\xa5nd i den ytre halvdelen, utenfor dette med en hvit flekk ved fremkanten. Bakvingen er oransje med smal, m\xc3\xb8rkbrun ytterkant (smalere enn hos ospev\xc3\xa5rm\xc3\xa5leren), en stor, firkantet, brun flekk som g\xc3\xa5r ut fra innerkanten og ein liten, oval flekk foran denne.\n_START_SECTION_\nLevevis\n_START_PARAGRAPH_\nDenne arten er knyttet til bj\xc3\xb8rk (Betula spp.), som er larvenes n\xc3\xa6ringsplante. Den overvintrer som puppe. Den flyr alltid tidlig om v\xc3\xa5ren, men tidspunktet vil variere med breddegrad og h\xc3\xb8yde over havet. I lavlandet i Rogaland kan den v\xc3\xa6re p\xc3\xa5 vingene alt i mars, mens den i fjellbj\xc3\xb8rkeskogen kan fly s\xc3\xa5 sent som begynnelsen av juni. Bj\xc3\xb8rkev\xc3\xa5rm\xc3\xa5leren er dagaktiv, og flyr bare i solskinn. N\xc3\xa5r den ikke flyr, kan den sitte og sole seg p\xc3\xa5 en kvist.\n_START_SECTION_\nUtbredelse\n_START_PARAGRAPH_\nArten forekommer i Mellom- og Nord-Europa, og videre \xc3\xb8stover gjennom Russland til Japan. I Norge forekommer den over hele landet og er vanlig de fleste steder.'